सेंचुरियन में द. अफ्रीका पारी और 81 रन से जीता  
फिलेंडर की शानदार गेंदबाजी की बदौलत द. अफ्रीका ने सुपरस्पोर्ट पार्क मैदान पर खेले गए पहले टेस्ट मैच में श्रीलंका को एक पारी और 81 रन से हरा दिया।
पहली पारी में पांच विकेट झटकने वाले वेरनान फिलेंडर (49/5) की शानदार गेंदबाजी की बदौलत दक्षिण अफ्रीकी टीम ने सुपरस्पोर्ट पार्क मैदान पर खेले गए पहले टेस्ट मैच के तीसरे दिन शनिवार को श्रीलंका को एक पारी और 81 रनों से हरा दिया।   अपनी पहली पारी में 411 रन बनाने के बाद मेजबान टीम ने फिलेंडर और दो विकेट झटकने वाले डेल स्टेन की बेहतरीन गेंदबाजी की बदौलत श्रीलंका की दूसरी पारी 150 रनों पर समेट दी। श्रीलंका ने पहली पारी में 180 रन बनाए थे।   पहली पारी के आधार पर 231 रनों से पिछड़ी श्रीलंकाई टीम की ओर से दूसरी पारी में एक भी बल्लेबाज अर्द्धशतक नहीं लगा सका। थिलन समरवीरा ने सबसे अधिक 32 रन बनाए। रंगना हेराथ ने 23 और थिसिरा परेरा ने 21 रनों का योगदान दिया।  मेहमान टीम के सभी प्रमुख बल्लेबाजों ने निराश किया। थरंगा पारानाविताना (4), कप्तान तिलकरत्ने दिलशान (6), कुमार संगकारा (2) और पूर्व कप्तान माहेला जयवर्धने (12) रन पर आउट हुए। एंजेलो मैथ्यूज ने पांच रन बनाए। फिलेंडर ने इस मैच में 10 विकेट अपने नाम किए।  मैच के पहले दिन श्रीलंका को 180 रनों पर समेटने के बाद मेजबान टीम ने अपनी पहली पारी में 411 रन बनाए थे। पहले दिन की समाप्ति तक उसने एक विकेट पर 90 रन बना लिए थे। दूसरे दिन अब्राहम डिविलियर्स (99), एश्वेल प्रिंस (39) और जैक्स कैलिस (31) ने टीम को मजबूती प्रदान की।   दूसरे दिन की समाप्ति तक दक्षिण अफ्रीका ने नौ विकेट पर 389 रन बनाए थे। मार्क बाउचर 49 और इमरान ताहिर 24 रन पर नाबाद लौटे थे। तीसरे दिन बाउचर ने अपना 35वां अर्धशतक पूरा किया और फिर ताहिर के साथ अंतिम विकेट के लिए 61 रन जोड़े।   बाउचर 101 गेंदों पर 10 चौकों की मदद से 65 रन बनाकर आउट हुए। ताहिर 33 गेंदों पर पांच चौकों की मदद से 29 रन बनाकर नाबाद लौटे। श्रीलंका की ओर से थिसिरा परेरा और चनाका वेलेगेदारा को तीन-तीन सफलता मिली। एंजेलो मैथ्यूज, दिलहारा फर्नाडो और तिलकरत्ने दिलशान को एक-एक विकेट मिला।